Sherzod Qudratxo'jayev: Biz ham zarba yeganmiz, lekin umidni boy bermadik 
Sherzod Qudratxo'jayev, bir tomondan Markaziy saylov komissiyasi a’zosi, ikkinchi tomondan esa media arbob –  Xalqaro Press Klub raisi hamda Jurnalistika va ommaviy kommunikatsiyalar universiteti rektori. 
VASHINGTON-TOSHKENT — "Amerika Ovozi" Vashingtondan Toshkent bilan bog'lanib, Qudratxo'jayevni suhbatga tortar ekan, mamlakatning kechagi va bugungi kunini qamrovchi savollarni o'rtaga tashladi: - Ham jurnalistsiz, ham Markaziy saylov komissiyasi a'zosi. Kim tomondasiz? Betarafman desangiz, ishonish qiyin bo’ladi, ayniqsa xorijlik ekspertlar va kuzatuvchilar manfaatlar to’qnashuvi emasmi deya savolga tutishi aniq. - Saylovda odamlarni faol bo’lishga chorlab yozgan postlaringizda, masalan, "Facebook"da, madaniyatli bo’laman deb qizg’in bahslardan qochmang, deya undaysiz. Lekin O’zbekistonda OAVda qayerga qaramang, madaniyat va ma’naviyat targ’iboti avjida. O’zbeklik va o’zbekona qadriyat va madaniyat nima ekani haqida va'z o’qiydiganlar talay. Odamlar kimga quloq tutsin? Kimga ergashsin? - O’zbekistondagi hozirgi dinamikaga qarab, siyosiy jihatdan ancha ibtidoiy muhit bu, deya tahlil qilish to’g’rimi, sizningcha? - Siz oldingi rahbariyatda ham matbuot va targ’ibot ishlarida jonbozlik ko’rsatgangiz. O’sha jarayonlarda pishgansiz, ko’p jihatdan. Nega sizga yangicha o’ylaydigan, progressiv va aynan saylov komissiyasi faoliyatida va natijalarni hisoblab berishda ishonchli odam deb qarashimiz kerak? - O’zbekistonda tom ma’noda muxolifat yo’q va butun tuzum real oppozitsiyadan qo’rqadi va unga hech qachon yo’l bermaydi, deganlar ko'p. "Amerika Ovozi" bilan muloqotlarda chet eldagi tan olinmagan muxolifat buni doim eslatadi. Javob bormi bunga Toshkentdan? Uning tahlilicha, bugungi O'zbekistonda muxolifat bor. Muxolif fikrlar va ovozlar hozirgi siyosiy muhokamalarda tez-tez quloqqa chalinadi va qarorlarga o'z ta'sirini o'tkazmoqda, deb hisoblaydi Qudratxo'jayev. "Mustaqillikning ilk yillaridagi muxolifat boshqa edi, hozirgi muxolifat boshqa", - deydi u. Odamlar va talablar ham o'zgargan, deya qo'shadi Qudratxo'jayev. Arbob nazarida, siyosiy oppozitsiya sifatida maydonga chiqayotgan avlod bor va u chet eldan emas, mamlakatning o'zida tabiiy ravishda o'sib kelayotgan toifa. Qudratxo'jayev - shu paytgacha muxolifat bilan bog'liq savolga efirda to'g'ridan-to'g'ri javob bergan ilk rasmiy. O'tmish va hozirgi kun haqida "nima uchun" degan savolni berar ekanmiz, Qudratxo'jayev singari yuqori pog'onalarda va rahbarlar yonida faoliyat yuritgan mutaxassis kecha va bugunni oq va qora ranglarda ko'rmaslik kerakligini eslatadi. Asosiy farqlaridan biri, deydi suhbatdosh, hozirgi O'zbekistonda u mahalliy va chet el OAVlari bilan bu va boshqa dolzarb masalalarni bemalol gaplasha oladi. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.